b'\n_START_ARTICLE_\n\xc4\x8crno\xc5\xa1olec\n_START_SECTION_\n1. dejanje\n_START_PARAGRAPH_\nJerna\xc4\x8d nagovori ciganko, da staremu Ore\xc5\xa1niku vr\xc5\xbee karte; govori mu o te\xc5\xbeki krivdi, ki da le\xc5\xbei nad dru\xc5\xbeino, in o sinu, ki bo, ko bo pel novo ma\xc5\xa1o, to krivdo umil. Ore\xc5\xa1nik je nad prerokbo precej vznemirjen, \xc5\xa1e bolj pa ga prizadene, ko se sin vrne domov in pove, da je izstopil iz semeni\xc5\xa1\xc4\x8da, da nima pravega poklica za duhovni\xc5\xa1ki stan; v jezi mu odre\xc4\x8de vso podporo in mu poka\xc5\xbee vrata. Gra\xc5\xa1\xc4\x8dakinja Lija, ki ji je Pavel mo\xc4\x8dno v\xc5\xa1e\xc4\x8d, ga povabi stanovat k sebi, tam bo sre\xc4\x8dal tudi svojega dobrega prijatelja Kalina. Pavel ponudbo sprejme, saj druge izbire nima. Ore\xc5\xa1nik strogo prime h\xc4\x8derko, sumi, da je sin zapustil semeni\xc5\xa1\xc4\x8de zaradi Malove Rozalke, ki je Cilki najljub\xc5\xa1a prijateljica, saj se z Rozalkinim bratom Janezom ljubita. Ore\xc5\xa1nik Malove sovra\xc5\xbei, Rozalko grobo na\xc5\xbeene, \xc4\x8de\xc5\xa1 da je zapeljivka. V pogovoru z Jerna\xc4\x8dem se razkrije, od kod njegova mr\xc5\xbenja: pred desetimi leti je na Jerna\xc4\x8devo \xc5\xa1\xc4\x8duvanje Mala pahnil v Tolmun, da se je utopil. Vest se mu zmerom huje ogla\xc5\xa1a, mu\xc4\x8di tako, da \xc5\xbee izgublja razsodnost in u\xc5\xbeali Jerna\xc4\x8da. Ta se zaroti, da se bo ma\xc5\xa1\xc4\x8deval.\n_START_SECTION_\n2. dejanje\n_START_PARAGRAPH_\nPavel zaupa staremu \xc5\xbeupniku, zakaj je izstopil: ne verjame si, da bi vzdr\xc5\xbeal na poti kreposti, pa tudi Rozalika se mu je pregloboko vtisnila v du\xc5\xa1o; \xc5\xa1tudiral bo kaj drugega, pri\xc5\xa1el do kruha, potem pa\xe2\x80\xa6 Zaradi ljubezni do dekleta je Pavel povsem gluh za Lijino zapeljevanje; ko od Kalina zve, da je gospa zaljubljena vanj, sklene odpotovati, \xc5\xa1e prej pa si z Rozaliko prise\xc5\xbeeta ljubezen in zvestobo. V tem zagori Ore\xc5\xa1nikova hi\xc5\xa1a, ki jo je za\xc5\xbegal Jerna\xc4\x8d. Ore\xc5\xa1niku se zblede, be\xc5\xbei, kri\xc4\x8di: V pekel me ho\xc4\x8dejo!\n_START_SECTION_\n3. dejanje\n_START_PARAGRAPH_\nLijina strast do Pavla raste, Kalinu ne more verjeti, da ji je na poti Rozalka \xe2\x80\x93 kaj je proti njej ta kme\xc4\x8dka butara! Da bi spodnesla tekmico, najprej na\xc5\xa1\xc4\x8duva Janeza: pove mu, da je Ore\xc5\xa1nik ubil njegovega o\xc4\x8deta, naj torej ne dopusti, da se sestra zaplete z moril\xc4\x8devim sinom. Janez ni ma\xc5\xa1\xc4\x8devalen, zdi se mu celo prav, da bi dvojna ljubezenska zveza zbrisala staro sovra\xc5\xa1tvo. \xc5\xa0ele ko Pavel, ki \xc4\x8duda\xc5\xa1kega in samotarskega fanta sodi, kakor ga sodijo drugi, ne privoli v Cilkino poroko z njim, mu tudi Janez prepove shajanje z Rozalko. Pavel se odlo\xc4\x8di za beg, Rozalko bo vzel s sabo, zvesti Kalin bo vse uredil, dekle pa bo za dan in uro bega izvedela iz pisma, ki ji ga bo pustil v votlem drevesu grajskega parka. Lija dogovor ljubimcev sli\xc5\xa1i in sklene, da ga bo izkoristila. Vtem pride Cilka z novico, da je stric zapustil Pavlu 2000 goldinarjev, a le pod pogojem, \xc4\x8de bo pel novo ma\xc5\xa1o.\n_START_SECTION_\n4. dejanje\n_START_PARAGRAPH_\nLija, pou\xc4\x8dena s Pavletovim pismom v votlem drevesu, najame Jerna\xc4\x8da, da na\xc5\xbeaga brv, po kateri bi morala priti Rozalka. Pavel in Kalin \xc4\x8dakata, ko se zasli\xc5\xa1i Rozalkin krik. Pri padcu se je hudo po\xc5\xa1kodovala in mo\xc5\xa1ka jo odneseta v najbli\xc5\xbejo hi\xc5\xa1o. Rozalka pa ljubemu izrazi zadnjo \xc5\xbeeljo: vrne naj se v semeni\xc5\xa1\xc4\x8de in postane duhovnik. Vtem pride nad Pavla Janez, ki je od Lije zvedel, da je Pavel hotel Rozalko skrivaj odpeljati \xe2\x80\x93 \xc4\x8desar drugim ne privo\xc5\xa1\xc4\x8di, si sam s silo jemlje, kar je pa seveda krivica. Pavel \xc5\xa1e zmeraj misli, da bi bila zveza z Janezom za sestro katastrofa, zato mu poni\xc5\xbeujo\xc4\x8de odgovori, nakar se Janez fizi\xc4\x8dno spravi nadenj. Prav tedaj pride Cilka povedat, da je Rozalka slaba, zelo huda je na Janeza: divjak je, ni \xc4\x8dudno, da ga ljudje z bratom vred slabo sodijo! Janez obljubi, da se bo spremenil, a to bo zmogel le s Cilkino pomo\xc4\x8djo. Cilka se potola\xc5\xbei, se\xc5\xbee mu v roko, tedaj pa pride Pavel ves iz sebe: Rozalka je mrtva!\n_START_SECTION_\n5. dejanje\n_START_PARAGRAPH_\nPavel obupuje, ne ve kod ne kam, \xc4\x8duti se krivega za Rozalkino smrt. Kalin mu v tola\xc5\xbebo prinese dekletovo sliko, Lija pa ga ho\xc4\x8de povabiti s seboj na potovanje, kjer bi ha posku\xc5\xa1ala osvojiti. Toda \xc5\xbeupnik, ki je pravkar spovedal na smrt bolnega Jerna\xc4\x8da, razkrije Lijino spletko in zlo\xc4\x8din. Lija prepla\xc5\xa1ena pobegne, v Pavlu se zjasni: eno leto \xc5\xbeivljenja v svetu mu je dalo odgvor, zdaj ve, kam ga vodi pot. Sodbo na Lijo prepusti Bogu, sestro zaro\xc4\x8di z Janezom, za doto ji podari goldinarje, ki jih je podedoval; kajti izpolnil bo Rozalkino zadnjo \xc5\xbeeljo, postal bo duhovnik. Ko nori Ore\xc5\xa1nik to sli\xc5\xa1i, se s krikom: Re\xc5\xa1i me krivde! zgrudi mrtev.'